Heath Andrew Ledger (4 April 1979, Perth, Australië – 22 Januarie 2008, New York Stad, Verenigde State) was 'n Oscar-benoemde Australiesgebore akteur. Nadat hy in die negentigerjare in 'n paar televisiereekse gespeel het, het hy vir hom 'n naam in Hollywood gemaak. Hy het in 'n paar suksesvolle rolprente verskyn, onder meer 10 Things I Hate About You, The Patriot, Monster's Ball, A Knight's Tale en Brokeback Mountain. Hy het ook kort voor sy dood die rol van "The Joker" vertolk in die rolprent The Dark Knight. Sy eerste akteursrol is in die goedkoop film Blackrock, waarin hy ’n klein rolletjie speel. Daarna verskyn hy ook in 'n paar Australiese sepies, onder meer Home and Away. Hy trek na Amerika, waar hy ’n paar onsuksesvolle oudisies aflê voordat hy die hoofrol kry in Two Hands en ’n rol in die tienerprent 10 Things I Hate About You. Hierna volg ernstiger rolle om van sy beeld as tienerheld ontslae te raak. Hy speel in die oorlogsprent The Patriot saam met Mel Gibson.